Toeriste by Voortrekkermonument beroofDie Voortrekkermonument. (Foto: Mariska Nanni / Maroela Media) Twee toeriste en twee personeellede is Maandag helder oordag beroof toe ŉ gewapende rower buite die Pioniersentrum by die Voortrekkermonument (VTM) in Pretoria toegeslaan het. Die voorval het tussen 15:00 en 16:00 plaasgevind. Gerhard Pretorius, hoofkommunikasiebeampte by die VTM, het bevestig dat een beursie en vier selfone gebuit is voordat die aanvaller te voet gevlug het. Niemand is fisiek beseer nie. Kobus Bezuidenhout, koördineerder van veiligheid by Maroela Media, sê volgens veiligheidsbeamptes van die VTM is twee Franse joernaliste onder die slagoffers en dat ŉ vuurwapen gebruik is om die slagoffers te dreig. Maroela Media huur kantoorspasie by die VTM. Volgens Pretorius is veiligheidsbeamptes binne sekondes ná die voorval ontplooi om die gebied te beveilig. “Geen skoot is afgevuur of enigiemand beseer nie. Die VTM het reeds traumaberading aan die slagoffers beskikbaar gestel.” Volgens Pretorius het veldwagters die spoor gevolg van waar die rower in die bosse gehardloop het, maar hulle het die spoor op klipterrein verloor. “Niemand is nog in dié stadium in hegtenis geneem nie. Die klag word wel deur die polisie by Pretoria-Sentraal ondersoek.” Pretorius kon nie verdere inligting oor die voorval verskaf nie.